钦定古今图书集成/明伦汇编/闺媛典/第265卷 > 黄均妻丁氏〈丘福泰妻附〉
## 钦定古今图书集成/明伦汇编/闺媛典/第265卷 > 黄均妻丁氏〈丘福泰妻附〉

按《上杭县志》：丁氏名定姑，出自杭川名族，夙抱淑德，
既笄，嫁黄均友。杭均病亡，丁年三十，昼夜悲号，绝而
复苏者数四。宽之者曰：“毋自苦如此，再图终得所乐
也。”丁厉声曰：“吾岂若人耶？夫死，吾所以不死者，有老
姑弱子在耳。”言者愧去，丁益谨自防，惟色养其姑。姑
嘻嘻怡怡，不知其子之亡也。教子克素，俾缵先业，躬
纺绩以资其膏火。女五人，皆择归士人。姑年九十馀
殁，治丧无违礼。克素亦卓然有立，家就殷裕。孙男曰
玨、曰环，辈若而人。曾孙曰镗、曰钺，皆彬彬文雅。丁以
寿终，均女弟一适丘福泰，亦早寡，守节不渝，曰：“吾固
义当然，奚忍负吾嫂也。”